钦定古今图书集成/方舆汇编/职方典/第1082卷 > 兴化府祠庙考一 县志
## 钦定古今图书集成/方舆汇编/职方典/第1082卷 > 兴化府祠庙考一 县志

本府。〈莆田县附郭。〉

风云雷雨山川坛　在郡城南门外里许，洪武三年建。

社稷坛　在郡城西门外里许。洪武三年，知府盖天麟建于北门外。嘉靖初年，知府冯驯徙建今所。

郡厉坛　在郡城北门外里许。洪武三年建在西门外。嘉靖初年徙建今所。

各里乡厉坛　：洪武间，奉例建置不一，今俱废。里社坛　，祀土榖之神。

郡城隍庙　在橄榄巷。洪武三年，盖天麟建。宣德五年，县丞叶叔文重修。弘治二年，同知朱海建正殿、两庑、大门。嘉靖八年，建寝殿。四十三年，重修正殿。隆庆六年，建东西两廊。

皇清康熙三十年，道士姚于尊募建殿，庑《新神像》。

平海卫城隍庙　在卫西，洪武二十年指挥吕谦建。

兴化卫旗纛庙　在卫署地，洪武元年建。嘉靖壬戌，倭毁卫署，此庙独存。

莆禧所旗纛庙　在城东，今废。

关王庙　在东厢教场东北。明隆庆戊辰，知县徐执策重修教场时建。

皇清总兵王万祥重修。

天后庙　：在湄洲屿。神林姓；唐闽王时都巡检愿女。宋屡有封号。明永乐初，封“弘仁普济天妃” ，立庙致祭。凡使海外，率皆祭祷。

皇清康熙二十年，总督姚启圣捐俸起盖“三门及钟。”

鼓二楼，焕然壮观。城中有行祠，在文峰宫。吴长官庙　，在城北五里。祀唐吴公兴。宋大观三年，郡守詹丕远奏赐额“孚应。” 绍兴十九年封义勇侯。明永乐甲午重修，嘉靖戊戌又修。李长者庙　，在木兰陂下。长者宏筑木兰陂，功甚钜，陂成而卒。民思其功，立庙于陂之南岸。宋淳祐间，更建前后二堂。前祀长者，而以林进士、黎主簿配。后祀钱妃。妃与林有创始功，故并祀。景定三年，封长者惠济侯，钱妃惠烈协顺夫人。元延祐间，于陂下更作新庙，专祀长者，而以南岸旧庙祀妃。明景泰元年，重修新庙，塑长者衣冠像，以其弟金紫大夫李容配。

钱妃庙　在木兰陂上向障林，即宋时旧协应庙也。庙之后有祠，名“崇功祠” ，祀十四家。十四家者：司法参军余子复，文林郎朱伯震，武显郎余彬，承信郎余驺，承奉郎林国钧，承信郎顾筠，武翼郎朱公廙，承信郎县尉朱珪，校尉朱贵，推官朱拱，作院使吴诹，将仕郎陈汝翼，推官朱赓，运使朱枚。当长者筑陂时，尝捐金佐费，捐田开沟者也。明正德六年，生员李熊利旧庙风水，谋盖私房，徙钱妃于长者新庙之西，致十四家子孙竞讼。至十六年，官判依旧庙地段，令十四家鸠工建复。万历癸巳，十四家重修。又维新里陂下二里许，有香山钱妃庙。妃投水时，尸流至此，香闻，乡人祀之，号“香山宫。” 每风雨夕，隐隐见双灯自山过木兰，故老传为四娘巡陂云。明郑善夫诗：“沧海未销钱女恨，路人惟诵李侯碑。秋深极浦生寒水，神至灵风满素旗。” 盖谓此也。

冯大师庙　在陂北岸。师名智日，尝贳酒长者家，三年不责酬。一日谓长者曰：“当与子遇于木兰山前。” 及长者应诏至莆，智日已先在。日与步水涯，以求地脉所宜。方斋祷之夕，智日于今址截溪插竹，朝成竹樊。先是唐末人问黄涅槃：“溪陂几时可筑？” 答云：“逢竹即筑。” 于是长者叹曰：“逢者冯也。百年悬谶，应在今日。” 智日又图苍龙。以

贻长者投二榼于江，一以上覆，一以下承而去。长者依竹为堤，功成不爽。人拟智日为“圮上老人” 云。万历三十六年，郡守王嘉忠委经历方大成重修木兰陂。大成因究开陂源流，智日实神授于长者，申请建庙于北坪古棠阴大树下。郡守从之，遂成是役。扁曰“冯大师庙” 后庙圮附李长者祠内。康熙四十年重建。

太和庙　在兴教里吴塘。“唐何玉置太和塘，溉田五十顷，尝被侵没，宋蔡襄特奏请复。嘉祐中，知军刘谔始筑太平陂，溉田七百顷，废太和塘及东塘、屯前塘三所为田。熙宁中，官令拨太和田以偿谔之陂作。绍兴二年，里人张应六等念谔功，立庙祀之。绍定中，陂坏，知军曾用虎重修，遂籍前田属囊山寺僧收租，永为” 修陂之用。元至正十五年，张安节重修其庙。明嘉靖中，田没于僧，里人诉之臬司，查复田租一百四十四石，令贮县库，豫修陂葺祠。壬戌祠毁。隆庆壬申，分守熊琦重建，并祀何、蔡、曾、章四公，扁曰“太平陂世惠祠。”

裴观察庙　按《宋史》：“唐元和八年，观察使裴次元于莆田县界红泉筑堰潴水，垦开荒地，为田三百二十二顷，岁收数万斛，以赡军储。” 莆人因立宫祀之。正德壬申，火焚，诸生请即其地建为水南书院。其仪门东偏，仍为裴蔡祠。嘉靖壬午，里人方梦云率众复即旧石磐堂改建新祠，专祀裴公。后圮。万历甲辰复建，有记。

陈侯灵显庙　在涵江盐仓之西，为陈应功建。通应庙　在乌石山之阳。淳熙十六年赐额“显应。” 庙　在北门内，旧龙埔祠也。宋乾德二年创，元丰二年更新。建炎元年，郡倅谋不轨，求助于神，屡卜屡却。凶徒攘臂而出，若狂醉，俄就擒戮。四年赐额“灵显” ，寻改今额。绍兴、乾道、淳熙间，累封助顺威惠昭德孚应侯。

英惠庙　在前埭，旧延福祠也。宋大观初，里社鼓自鸣，而神童黄泳赐《五经》及第。绍兴间，郡人王晞亮请于朝，赐今额。乾道六年，封善应侯，后进封孚惠迪德王。

兴泰庙　在后塘。神姓何，名俨，嘉州人。宋元符间，郡人方慎从守嘉州，绘其像以归，立祠祀之。后慎从家有《郁攸》之变，神显其灵。嘉定三年，封嘉惠侯。

灵祐庙　原在宁真门外，旧尉廨之后。神姓詹，名持红，有道术，能伏虎疗病。及卒，人祠之。宋绍兴二十七年，赐今额。“隆兴” 、淳熙、嘉定、淳祐间，累封“至忠利孚惠显烈助王。”

长寿灵应庙　在左厢衙后。神姓陈名寅，唐观察使陈岩侄侍。岩仕闽，遂家于莆，好善施药。里人歌之曰：“陈公食吾兮饥有餐，陈公衣我兮冬不寒，愿得陈公兮寿如山。” 年九十馀卒。先一日历言五纪，事后皆验，民尸祝之。

惠应庙　在府治北，即今太平社也。亦名仙水行宫。按《通志》：“宋咸熙间，郡守窦彤秩满，寓旧行衙，夜梦神人请广其祠。翼旦询访至庙中，其神俨然。夜中见者，因转嘱新守许长卿，为大其祠。” 乾道二年赐额，淳熙十年封永利侯。一云：“汉时只一古庙，曰龙津，其中井泉灵异，胡道人修真于此，何氏九真人往谒之，因饮是” 水，仙眼尽开，今井入民间。梁太平元年，拓地鼎建，因以“太平” 名庙，遂寝“龙津” 之名。元至正七年，陈祖保募建。明正统间，郎中顾孟乔捐地拓建。万历四十年重修。

昭灵庙　在南厢之东峬。按莆阳比事真人姓赵名昇，师事张道陵，隐居鸣鹤山，尝乘铁舸至莆田江口，又尝游仙溪，凿井以溉民田，民受其利，因号曰“圣泉。” 江口岩浔、仙邑皆有庙。熙宁十年封保禧真人。绍兴八年赐今额。三十年加封“妙应。” 乾道二年加封。普祐三年莆不雨，郡守锺离松祷祠辄应，寻增修。绍兴元年加封灵济显应侯。庙　在壶山圳尾山。昔有陈、胡二仙隐迹兹山，后羽化，乡人尊而庙之。宋大观元年，郡人祷雨数应，赐额“神应。” 建炎二年，诏修天下庙宇，郡守张宗臣始拓斯庙。县令傅丑上其灵应事迹，遂封神为显应庙，丑为之记。

龙王庙　在壶山极顶。俱用石砌，蟹井在内。此泉通潮汐盈缩，故祀龙神于此，祷雨必应。有碑。兴化府壶山蟹井岁旱，每祷辄雨。洪武十五年春不雨，太守相公邢敬躬祷焉，一雨三日，翼日复大雨，民喜霑足，乃立神祠。又介真净岩比丘永瑞，鸠工作石屋，深广各一丈二尺，塑龙王像，费俸米三十馀石。

玉皇庙　在壶山灵云岩之左。

显济庙　在黄石琳井。神姓朱名默，黄石人，唐古田令。生有灵异。年十七，喟然语同舍曰：“丈夫当大立功名，终身讲空言，何益？今两陲用兵，朝廷开幕府，使吾得千人将之，可以鞭笞远彝。” 屡造糓城古庙，祈立功名。庙门下有泥塑神马，遂乘以登山。许伸等道遇之，见其驺从，意谓达官谒庙，避于道左。近视，则紫衫马上者默也。马庙中神马也。恐怖走至其家，默方酣寝，觉则颊带酒容，伸等说道遇状，笑而不答。是后人多见默早晚骑神马，勒部兵往来村落间，里中神之。年三十二不疾而卒。建炎四年，高宗渡江，中流风涛大作，忽见默拥朱氏旗至，风遂息。诏封默为“灵应嘉祐侯” ，额曰“显济。” 绍兴初，吴山火，兵卒不能救。尘焰中，默忽拥旗至，火遂息。又助收大奚山寇，后加封“福顺彰烈侯。” 默弟黓、谂，女弟六十娘，亦皆生而神灵，并祀祔食

朱医庙　在黄石新街。朱医，不知何许人，并亡其名，以医显，尤神于眼科。端平间，上病翳，尝召入禁中，诏无得用金针。医藏针笔端，一拨了然，赐冠带镪钞。寓黄石锦园之东，莆藉是多既盲之视。卒于锦园，异香七夕不散，葬于埔西道左。而锦园地忽产一樟，不久成抱，用雕像以祀，称为朱医先生。今病眼者请香火供奉，无不立愈。龙宫显应庙　在连江里东亭。神姓龙名琯，原为天神。莆大旱，神悯下民，吁呼痛切，为洒砚水。时黑雨三日，水浸半壁，即今灰壁半黑遗迹也。以此谪为下界神，乡人崇祀之。今东亭俗呼“龙宫” ，不忍忘神姓名也。

光济王庙　在奉国里大蚶山之南，去崎头二里许。《泉南录》云：昔尝海溢，有物如瓦屋，乘潮而来。崎头故老云：“宋初海中漂数百根大木，尽刻‘罗’字号。乡民获之，斧砍罗字，愈砍愈现，相顾惊异。数日，见一人峨冠黄袍，屹立山下，呼众告之曰：‘我罗仙子也，卜居此地’。言毕不见。于是众为建庙，商舟往来必祷焉。晋开运二” 年建，南唐始封“广济王。”

东岳庙　在吉了城。刱，建于宋。灾祲病疠，有祷辄应。后毁，址没于闾右。万历癸卯，同知汪懋功因耆老之请，清址鼎建，仍置产以供香火。民德之，为立生祠。

唐林孝子祠　在城中乌石山下，旧在义门。按孝子当太夫人之终，每一痛哭，至水浆不入口，或三日，或五日。癸酉，将与先府君修合葬之礼。于是躬行坎室，自埏砖甓，与兄弟手攻肩负，以凿以筑。春三月二日，忽异气自天，氤氲下蒙，非云非烟，羃羃绵绵，彩耀光鲜，馨香馥然。朝起及暝，徘徊不散。先是绕垄已栽松柏，此日枝叶间遍悬露滴，大如梧桐子。公奇之，与兄弟及乡人来相慰者而尝之，其味甘，异于人间之所甘者。日渐高不晞，转坚转明，莹然珠相，铿然玉声，如是者三日，睹者争取，或食或翫。宋嘉祐间，祠几五修，陈俊卿、王十朋、真德秀各有记。

郭孝子祠　在仁德里魏塘。宋郭义游太学时，奔母丧，庐墓，感甘露、白乌之祥。绍兴十三年，诏于所居门前立绰楔，左右建立土台，高一丈二尺，饰以白，间以赤，仍值所宜木。三十年，蠲其家徭役，拨田十石为子孙祭祀之费。

岳公祠　在小西湖左，祠岳太守正报濬湖功也。岳精形家书，诸所兴作，皆造福邦人。小西湖尢其著者。

奚公祠　在西门内。奚名世亮，湖广人，任延平府同知。嘉靖壬戌，来摄郡掾。甫阅月，倭寇围城，城陷，分守缒城走，奚与叶县丞时兰死乱贼中，当道悯而祀之。

忠勇祠　有三：一在南门内兵马司旧地，为千户白仁建；一在驿前街，为千户鲁师亮建；一在平海卫，为本卫千户丘珍、叶巨卿建。

戚公祠　在水南龙塘，为参将戚继光建。庞、商二公祠　在拱辰门外。万历初建，祀巡抚庞尚鹏、巡按商为正。以《编定条鞭》一则利爱在人故也。

功德祠　在涵江，原祀参将戚继光。至万历乙亥，知县孙继有，改祀抚按庞商二人，及郡邑守令之有惠政者。后增建一堂，专祀戚继光。“惠德祠　” 在江口。隆庆间建，祀巡抚谭纶、参将戚继光。知府易道谈、知县莫天赋、乡御史林润感其平寇赈恤之功云。

崇勋祠　在东角。嘉靖间建，祀知府黄一道、同知谭铠，以改筑石堤功。万历间续祀知县孙继有，与乡御史林润，皆有功于海堤者也。又遮浪有功德祠，亦祀黄一道、谭铠，与林润乡人取埭。

田十亩，以供香灯之需。

忠孝祠　在仓后街左，与“孝子祠” 相对。

四贤祠　在城隍庙左。成化间，巡按尹仁建，祀陈俊卿、蔡襄二公，名二贤祠。后增入艾轩、林光朝，改扁“三贤。” 嘉靖庚申又增参知政事龚良茂，改曰“四贤祠。” 万历间重修。

二忠祠　在城隍庙左。正德壬申，郡人徐元稔具奏“陈文龙、陈瓒叔侄死节，合立祠致祭。” 诏令知县周任建祠。今所专祀二公。嘉靖壬戌，前堂毁，万历癸未重建。

二烈祠　旧在大有仓后。正德丙子，巡按胡文静创建，祀靖难死事户科给事中陈继之、徽州府知府陈彦回。

世忠祠　：在仓后，巡抚张肯堂建。祀尚书王家彦、宋侍郎晞亮、明御史王荣。

世忠祠　在梅峰寺。正德庚辰，巡按沈灼特建，祀宋方信孺。

忠惠祠　在南厢蔡宅，为蔡襄建。成化六年，巡按都御史滕昭重建。弘治七年，知府王弼拓建堂庑，又赎田地六亩馀，水池二口，以供祀事。嘉靖壬戌寇毁，隆庆六年重修。

彭韶祠　在东门内，正德间建。嘉靖壬戌毁，地侵于民间。万历初查复，知府吕一静捐俸助建。

皇清康熙癸未重修。

林俊祠　在大有仓东。嘉靖间建，壬戌毁，万历乙亥重建。甲申巡抚赵参鲁修。

陈茂烈祠　在右厢朝天街。正德丙子，巡抚王应鹏就其所居建祠祀之。

黄巩祠　在延寿里，上生寺西。巡按聂豹改公“立诚书院” 为“后峰祠” ，有司春秋致祭。

“理学” 明臣黄仲昭祠　在察院西偏。嘉靖间，巡按何维柏建于元妙观，壬戌毁，万历甲午建今所。

林云同祠　在大有仓内。万历戊戌，巡抚徐兆魁建。

郭应聘祠　在右厢龙门下。万历己丑，巡抚周采建。

通判吴绅祠　在南门外，有司春秋致祭。王家彦祠　在府学西偏。

梁陈郑南湖三先生祠堂　在广化寺中。梁陈间，邑儒郑露偕弟二人曰庄、曰淑，家于此。后感异梦，以其地归释氏，今广化寺是也。寺东北隅有三先生祠像。

唐林九牧祠堂　在澄渚，祀唐九刺史。曰苇，曰藻，曰著，曰荐，曰荜，曰蕴，曰“蒙” ，曰迈，曰蔇。

端州刺史林苇祠堂　在东厢前埭，唐僧涅槃所指地也。嘉靖壬戌，倭乱毁，裔孙云同重建。江陵刺史林藻祠堂　，在乌石山下，原在澄渚。壬戌毁，裔孙澄移建于今所。

御史黄滔祠堂　在东厢。滔尝疑业广化寺，今中藏庵皆有祠。

校书郎黄璞祠堂　在延寿里黄巷祠前，即璞故居。

邵州刺史林蕴祠堂　在元妙观内。初在左厢联桂坊，正德间，裔孙俊建于此。

都官郎中朱祠堂　在连江里。石阜。《莆阳比事》云。字从要本中原人。唐天祐乙丑进士，授浙右监司都官郎中。因白马驿变，遂挂冠，提举石阜仓，种梅以居。

古田令朱玑祠堂　在连江里琳井。《彭志》云：“玑字仲齐。”弟，唐咸通进士，调临安尉。闽帅郑镒辟为团练使。黄巢寇福州，玑招集智勇，分屯要害，寇莫敢近，郡赖以安。迁古田令，徙居莆田。校书郎余镐祠堂　一在黄石上，一在翠峰东埔。

福唐刺史林蔇祠堂　在乌石山下。

主客员外郎宋骈祠堂　在东厢后埭。

谏议翁承赞祠堂　在待贤里双峰显祖院内。屯田郎戴洽祠堂　在水南东井。

“金紫长官方廷范祠堂　” 在东厢陈巷内。“宋御史郑伯玉祠堂　” 在东厢北门内。

通议大夫陈大卞祠堂　在澄塘。

“福平长者方天贶祠” 堂　在东厢后埭。

林冲祠堂　在方巷。又祔，祀唐侍御史谠祠内在乌石山下。

“直秘阁林孝泽祠” 堂　在蒲坂，曾孙江都令友闻祔祀。

殿前“制干李冨祠堂　” 在梅峰寺内。寺其所舍地也。

承信郎顾筠祠堂　在府治后。孙儒俊等祔祀，称“世大夫祠。”

“安抚使林枅祠” 堂　在阳城原建祠在龙应堂，今移建熙春桥西。

河南少尹阮骏祠堂　原在阮巷，今迁莆田里，后度。

经略安抚使方大琮祠堂　在东厢陈巷内。郑樵祠堂　在广业里，西向。

“拱卫大夫陈淬祠堂　” 在涵江横山之麓。“状元吴叔告祠堂　” 在澄塘“状元” 坊内。万历辛丑重建。

黄府祠堂　在连江里塘下。

承事郎柯昱祠堂　在柯山。状元潜始祖郭邦文祠堂　在崇福里大砺东郭。

明御史陈道潜祠堂　在延兴里《东洋》。

“探花学士” 祠堂　在东厢白塔兜。

“尚书翁世资祠堂　” 在莆田里青浦。

尚书陈俊祠堂　在东厢双池居第之北。“状元柯潜祠堂　” 在元妙观东，今毁。

“学士吴希贤祠堂　” 在黄石东井，万历丙午建。“御史林诚祠堂　” 在县学万仞宫墙内。

知府林堪祠堂　在教场中军厅西。

“尚书方良永” 祠堂　在画屏巷。

“学士黄澜” 祠堂　在横沟。

“两广总制林冨” 祠堂　在赤柱巷，“长者林柯” 祠堂　在教场边。

光禄马思聪祠堂　在右厢龙门下。

“都御史林大辂祠堂　在明宗书院西偏。” “太仆卿余瓒祠堂　” 在国清里凤冈山下。“运使林汝永祠堂　” 在黄巷。

布政使林应标祠堂　在乌石山下。

尚书林应彩祠堂　在仓里。原应彩别墅，名“迟日堂。”

“尚书康大和祠堂　” 在右厢西川。

布政使方攸绩祠堂　在“画屏巷。”

都御史林润祠堂　在和美巷口。

布衣林兆恩祠堂　在东岩寺西偏。原为教堂，因总制别墅拓建，后有“东山樵舍” 旧扁。

尚书陈经邦祠堂　在城隍庙右。

佥事林焲章祠堂　在乌石山下。

仙游县

风云雷雨山川坛　，宋时合于社稷。元迁于县东朝京门外。明洪武十六年，迁于南门外，距城里许。正统十一年修。成化十六年、万历四十二年，先后重修。

社稷坛　旧在县西南。宋乾道六年，知县赵公绸重修。明洪武十六年因旧址重建。正德七年乃迁于西门外，距城里许。万历四十二年重修。邑厉坛　旧在县北功建里鸡足山下。明洪武十三年创建。宣德九年迁于西北。景泰七年迁东北隅保福院故址，即今坛也。

里社坛　：凡乡村，每里立坛一所。

城隍庙　“在治西。宋淳祐间建。明永乐十年重修。景泰元年、弘治五年相继重修。” 万历五年庙圮，县令游瑚重建。崇祯十五年再修。

皇清康熙二年重建。

仙水庙　在旧桥上，祀九仙暨翁媪媪姓张氏。“上官庙　” 坐连江里枫亭南街，福州府同知郑添祥建。

灵惠袁侯庙　在上余村。宋绍兴间，有寇犯境，武翼郎袁章会张都统力战守之。邑人为之立庙，请赐“灵惠” 之额。明正德间，陈璿重修。

东岳庙　：在大济街北。康熙九年重建。

兴福庙　在县西二里。神姓林，名义，县下顿人。生为巫医，殁而有灵。南宋高宗绍兴间，汀寇猖獗，侯发阴兵拒贼，现身人皆见之，凶徒遂溃。孝宗乾道间，赐庙额。宁宗嘉泰辛酉，封威祐侯。唐金紫光禄大夫郑公积祠　在北溪湖峰。状元郑公侨祠　在北溪。

聘君陈公易祠　在莱溪。

朱文公祠　在县北养正书院内。

壮烈祠　在东街北

恤劳祠　在城西城隍庙后。明嘉靖癸亥冬，倭寇数万众攻城，无有御者。刘君芳奋力砍坠数倭，城赖以全。君芳随中倭铳死。县人德之，为建祠以祀。

宋忠惠蔡公襄祠　在牛山之麓，昔在县学“尊道堂。”

正简叶公祠　昔在县学“尊道堂” ，俱知县叶文炳立。

少师傅楫祠　在城北，原名“福神道院。”

御史王回祠　原在保福院西，知县陈致一立，今在昆仑岩。

夹漈郑公樵祠　在南街后。

知府陈可大祠　在飞钱巷。

谏议大夫陈尧道祠　。在西街上巷。

国子监助教茅知至祠　在南街。

长乐令陈昭度祠　原在谷目，今在蜚山之后亭。

宋大理寺寺丞林瑛祠　在高坂。明清介郑照祠　，在翁都。

崇勋祠　在南街下郑前，一在东郊报恩堂。《林萍斋祠　》，在龙华寺前，萍斋读书处也。郑三公祠　，在普惠寺东，一开学，别驾淑公；一御史中丞良士公；一尚书太保元弼公。

知府吴廷表祠　在坑头拱笔亭之上。。